SAPPE บวกแรง 5% ลุ้นกำไร Q2 เด่นสุดในกลุ่มรับยอดขายโต โบรกฯเชียร์ซื้อเป้า 29 บ.
SAPPE บวกแรง 5% ลุ้นกำไร Q2 โตเด่นสุดในกลุ่ม รับยอดขายโต โบรกฯเชียร์ซื้อเป้า 29 บ. ล่าสุด ณ เวลา 16.07 น. อยู่ที่ 26.75 บาท บวก 1.25 บาท หรือ 4.90% สูงสุด 27.50 บาท ต่ำสุดที่ 25.75 บาท ด้วยมูลค่าซื้อขาย 98.85 ล้านบาท
24 ก.ค. 2561

ผู้สื่อข่าวรายงานว่า ราคาหุ้น บริษัท เซ็ปเป้ จำกัด (มหาชน) หรือ SAPPE ล่าสุด ณ เวลา 16.07 น. อยู่ที่ 26.75 บาท บวก 1.25 บาท หรือ 4.90% สูงสุด 27.50 บาท ต่ำสุดที่ 25.75 บาท ด้วยมูลค่าซื้อขาย 98.85 ล้านบาท

โดย บล.ฟินันเซีย ไซรัส ระบุในบทวิเคราะห์ แนะนำ “ซื้อ” SAPPE: ราคาเป้าหมาย 29 บาท/หุ้น (อิง PE เดิม 20 เท่า) โดยแนวโน้มกำไรสุทธิไตรมาส 2/61 ดูดีสุดในกลุ่มเครื่องดื่ม คาดจะฟื้นตัวต่อเนื่องจากไตรมาสก่อน จากการเติบโตของการขายต่างประเทศ ประกอบกับค่าเงินบาทที่อ่อนค่าลงจากไตรมาสก่อน และด้วยการใช้กำลังการผลิตที่สูงขึ้น น่าจะช่วยหนุนการฟื้นตัวของอัตรากำไรขั้นต้น
ส่วนกำไรในแง่เมื่อเทียบจากปีก่อน คาดจะแผ่วลงเพราะฐานที่สูงในปีก่อน และค่าเงินบาทที่แข็งค่าขึ้น 7% เมื่อเทียบจากปีก่อน โดยคาดการณ์กำไรสุทธิครึ่งแรกปี 61 คิดเป็นสัดส่วน 58% ของประมาณการทั้งปี แนวโน้มกำไรจะอ่อนตัวลงในช่วงครึ่งหลังปี 61 ตามปัจจัยฤดูกาล แต่ยังมีแผนออกสินค้าใหม่ในช่วงครึ่งปีหลังทั้งในกลุ่มกาแฟเพรียว และ Healthy Snack หากประสบความสำเร็จ น่าจะช่วยหนุนการเติบโตในปีหน้า
ทั้งนี้ยังคงประมาณการกำไรสุทธิปี 61 เติบโต 9.3% เทียบจากปีก่อนและคาดโตต่อเนื่องในปี 62 ราว 13% เทียบจากปีก่อน